Divi Kervella
Divi Kervella, Divy Kervella e marilh ar boblañs (21 a viz C'hwevrer 1957 – 28 a viz Kerzu 2017) a oa ur yezhoniour, ur geriadurour hag un troour brezhonek. Maketennour, da lavarout eo prientiñ levrioù evit an embann, e oa e vicher.

Disteroc'h e vije bet an embann brezhonek hep labour didrouz Divi Kervella.

Buhez
E 1957 e voe ganet Divi Kervella e-kichen Pariz, da Ivetig an Dred-Kervella ha Frañsez Kervella. Breur eo da Erwan Kervella, Riwanon Kervella hag Annaig Kervella.
E 1959 e tistroas an tiegezh da Vreizh, e Treger, ma voe desavet an holl vugale e brezhoneg.

E Lannuon e voe skoliataet Divi betek ar c'hlas termen, hag ur wech tapet ar vachelouriezh gantañ ez eas da Roazhon d'ober studioù war ar gwir. Paouez a reas gante a-raok ar fin, ha goude-se e tremenas un aotreegezh war ar brezhoneg.

Gant Divi Kervella e voe troet ar bannoù-treset Troioù-kaer Tintin e brezhoneg evit an ti-embann An Here.
Evit Al Liamm e labouras war daouzekvet embannadur Geriadur Hemon-Huon (2014).
Bet eo Divi Kervella prezidant Bodad ardamezouriezh Breizh ha prezidant ar gevredigezh Bannieloù Breizh.

Diwar skouer e dud, a labouras a-hed o buhez evit difenn ar brezhoneg hag e gas war-raok, e ouestlas Divi Kervella e vuhez d'ar yezh.

Er gelaouenn Wanig ha Wenig e voe embannet ar skridoù kentañ bet sinet gantañ ; diwezhatoc'h, p'edo o studiañ e Skol-veur Roazhon 2, e skrivas evit ar gelaouennig vrezhonek Yod-Kerc'h, ma kenlaboure e vreur Erwan ivez.
Goude e studioù ez eas da vaketenner evit an embann brezhonek, dre hanterouriezh Kuzul ar Brezhoneg ; ouzhpenn bizskrivañ ha pajennaozañ evit an embann brezhonek e tifazie ar skridoù alies. Kement a labour en deveze ma n'en devoe biskoazh amzer da lakaat e vennozhioù war baper.
Kenlabourat a reas evelato gant an ti-embann An Here : evit Cholori, ur gelaouenn evit ar vugale, e tresas hag e savas istorioù ; evit Talabao, kazetenn vrezhonek ar grennarded, e savas pennadoù skiantel — gant Alan Dipode e veze maketennet an div gelaouenn gant an dorn betek ma voe graet al labour gant Divi Kervella hag e veziant pajennaozañ.
Evit An Here ivez e troas 19 albom Troioù-kaer Tintin.

E 2005 ez adskrivas an hentenn Assimil da zeskiñ brezhonek, a oa bet savet gant Fañch Morvannou.

Oberennoù
 Skridoù, bannoù-treset ha tresadennoù e meur a gazetenn evit ar vugale pe ar grennarded : Wanig ha Wenig, Cholori, Talabao en o zouez.
 Pennadoù evit kelaouennoù : Al Lanv, Yod-Kerc'h hag Hor Yezh.
 Ur sell war-dreñv : bloavezhioù 1984da1998, gantCorinne Ar Mero, TES, 1998 
 Emblèmes & Symboles des Bretons & des Celtes, Coop Breizh, 2000  ; adembannet e 2016 
 Geriaoueg luc'hajoù ar brezhoneg, An Alarc'h, 2003 )
 Geriadur-chakod/Dico de poche, gant Treveur Lezernan ha Marion Gwazhampig, Yoran Embanner, 2006 
 Petit guide des noms de lieux bretons, Coop Breizh, 2007 
 Guide des drapeaux bretons et celtes, gant Mikael Bodlore-Penlaez, Yoran Embanner, 2008 
 Atlas de Bretagne/Atlas Breizh, gant Mikael Bodlore-Penlaez ha Frédéric Le Mouillour, Coop Breizh, 2011 
 Atlas des mondes celtiques/Atlas ar bed ketiek, gant Mikael Bodlore-Penlaez hag Erwan Chartier, Coop Breizh, 2014 
 Le breton/brezhoneg, Assimil, 2014  ; adembannet e 2016 )
 Légendaire celtique, gant Erwan Seure-Le Bihan, Coop Breizh, 2015 
Troidigezhioù
 Breizh – Karregadoù ha maenadoù kaer, Yann Lukas, Joël Rolet & B. Y. Leglatin, An Here, 2001 
 Astérix hag an distro, René Goscinny & Albert Uderzo — Albert René, 2004 
 Ar c'hazh e Breizh, Philippe Geluck & Serge Dehaes — Casterman, 2006 
 Nikolazig e brezhoneg, René Goscinny & Jean-Jacques Sempé, IMAV Éditions, 2013

Liammoù diavaez
 Un atersadenn e 2007

Notennoù

Yezhoniourien Breizh
Saverien hentennoù-deskiñ brezhonek
Troourien vrezhonek
Troerien Breizh
Ganedigezhioù 1957
Marvioù 2017